M. Kondrót, poslanec: (2004-12-08):
V zásade nemožno namietať proti téze ministerstva financií, že východiská, odhady štátneho rozpočtu majú byť mierne konzervatívne. Takým je, podľa mňa, odhad rastu HDP, produktivity práce, čistý zahraničný dopyt a v oblasti domáceho dopytu rast investícií. Dokonca možno súhlasiť aj s rastom spotreby domácností, ale nie v takom rozsahu. Tento nemusí byť vyšší ako 5,5 %. Regionálne rozdiely sa prehĺbia, to znamená, že v chudobnejších regiónoch s vysokou nezamestnanosťou spotreba domácností klesne, respektíve občania dostanú menej tovarov a služieb, a túto skutočnosť v tejto chvíli až dramatický rast ceny plynu len podčiarkuje. Takýto vývoj je však nezdravý a je antisociálny. Reálny je aj odhad inflácie a to po prudkom raste cien plynu, najmä vďaka silnejúcej korune. Kurz koruny ministerstvo financií výrazne podhodnotilo, čo je zrejmé už dnes, to by sa malo kladne prejaviť na dlhovej službe. Z tohto pohľadu je prudký nárast odhadovaných príjmov z výberu DPH o 20 miliárd oproti očakávanému výberu v roku 2004 podľa mňa príliš optimistický, keďže tento rok sa očakáva ich nenaplnenie na úrovni asi 1 miliardy korún. Výdavkovú stránku rozpočtu negatívne ovplyvní vysoko rastúca cena plynu. Vo výdavkovej časti ma prekvapil podľa mňa neodôvodnený rast výdavkov na tovary a služby zhruba o 17 %, v absolútnej hodnote viac ako 6,5 miliárd. Tu sa vyskytuje značná časť neefektívnej spotreby. Občania šetriť musia a pritom financujú reformy vlády. Prečo je v tejto oblasti navrhovaná spotreba vlády výrazne väčšia, ako je očakávaná inflácia? Že by toto bola črta programového rozpočtovania s dôrazom na efektivitu? Ďalším nepríjemným prekvapením návrhu výdavkov štátneho rozpočtu bolo rozvrhnutie spolufinancovania a čerpania eurofondov. Neprimerane vysoký dôraz je kladený na ľudské zdroje pod kuratelou ministerstva práce, sociálnych vecí a rodiny a to i v oblasti vzdelávania na úkor ministerstva školstva. Tak si kladiem otázku, či pán minister Kaník nemal byť radšej ministrom školstva, alebo či nechce obsadiť obidva posty? Takto je čerpanie týchto zdrojov otázne a ich efektivita ešte otáznejšia. Podľa mňa by bolo vhodnejšie posilniť malé stredné podnikanie, hlavne cestovný ruch, ktorý dlhodobo živorí a budovať tak tvorbu trvalých pracovných miest, radšej ako míňať zdroje na neproduktívne vzdelávanie pre vzdelávanie, ale nie pre život. Akoby nestačilo, že to robia na úrovni ministerstva nekoncepčne riadené školy. Zdá sa, že sa tieto prostriedky delili nie vo verejnom záujme, ale na základe rozdelenia sféry vplyvu a sily svojich pozícií jednotlivých strán v koalícii. Čo tiež nie je črtou programového rozpočtovania. Teraz dovoľte, aby som prešiel ku konkrétnym návrhom na zmeny k predloženému návrhu štátneho rozpočtu a k ich odôvodneniu. Sústredil som sa iba na kapitolu ministerstva hospodárstva. Pozmeňujúci návrh k vládnemu návrhu zákona o štátnom rozpočte na rok 2005 a návrhu rozpočtu verejnej správy na rok 2005 - 2007, parlamentná tlač 867. V rámci rozpočtu kapitoly Ministerstva hospodárstva Slovenskej republiky na rok 2005 navrhujem vykonať nasledujúce úpravy: Je to program skupiny 07K rozvoj priemyslu a podpora podnikania. Podprogram 07K0407 výstavba kapacít pre Kia Hyundai v Žiline, rozpočet 2 211 700 000 korún. Túto sumu navrhujem znížiť o 300 miliónov. Dôvody: Navrhovaná suma je prehnaná. Napríklad plán pre Citroen na rok 2005 v roku 2003 bol približne 2,1 miliardy, teraz sa navrhuje iba 908 miliónov, čo predstavuje reálnu potrebu. Navyše na uvedený projekt je vo VPS vyčlenených ďalších 240 miliónov korún. Zníži sa tým plytvanie prostriedkami štátneho rozpočtu. A táto suma môže pomôcť v inej oblasti. Dať na rozvoj jedného regiónu v súvislosti s jednou investíciou takmer 1,7 miliárd korún pokladám za nesprávne. Podprogram 07K 0402 Administrácia Sario. Navrhujem zníženie o 40 miliónov. Dôvod: Vzhľadom na to, že sa na Sario presúva aj 60 miliónov ako bežný transfer z programu Hyundai, je navrhovaný rozpočet Sario spolu 156,7 miliónov v porovnaní k tomuto roku, keď je to 54,9 miliónov, takmer trikrát väčší ako na tento rok. Ten nárast sa mi zdá byť trošku prehnaný. Podprogram 07K0401 rozvoj zahraničnej spolupráce a imidž Slovenskej republiky, túto položku navrhujem znížiť o 30 miliónov ako celok, čiže 10 miliónov zo štátneho rozpočtu a približne 20 miliónov z prostriedkov Európskych spoločenstiev. Dôvod: V tomto programe prišlo k priveľkému a neodôvodnenému navýšeniu pôvodne uvažovaných prostriedkov a praktické využitie týchto prostriedkov je diskutabilné. Podprogram 07K0203 podpora rizikového kapitálu. Tento program navrhujem zrušiť, lebo so sumou 10 miliónov korún sa nedá naplniť to, čo je v popise programu, a presunúť do podpory inkubátorov, podprogram 07K0208. Podprogram 07K0211 monitoring a výskum malého a stredného podnikania a podprogram 07K0212, tvorba www stránky pre malé a stredné podnikanie navrhujem zrušiť, je to dvakrát dva milióny, čiže spolu 4 milióny korún. Dôvod: Monitoring a výskum malé a stredné podnikanie by mali robiť ekonomické ústavy napríklad ekonóm servis, prípadne ministerstvo financií. Máme zriadenú Národnú agentúru pre rozvoj malého a stredného podnikania, kde sa navrhuje značný nárast finančných prostriedkov, z ktorých musia vedieť prefinancovať aj svoju webovú stránku. Takto ušetrenú sumu v sumáre 384 miliónov korún navrhujem rozdeliť takto: Opäť v rámci kapitoly Ministerstva hospodárstva Slovenskej republiky. 270 miliónov korún na program rozvoja cestovného ruchu, podprogram 07K03. 60 miliónov na navýšenie na podporu malého a stredného podnikania, z toho 10 miliónov na podporu 07K0208, spomínané inkubátory. 4 milióny pre navýšenie na podporu združení na ochranu spotrebiteľa, podprogram 07L02 a 50 miliónov pre podporu vedy a výskumu s dôrazom na úlohy v oblasti obnoviteľných zdrojov energie, respektíve na podporu projektov z tejto oblasti a na podporu inovácií, konkrétne do 07K0201. Zdôvodnenie: V samotnej kapitole je potrebné v prvom rade podporiť zvýšenie prostriedkov pre podporu cestovného ruchu ako sféry služieb s veľkým potenciálom rastu, ako dôvod, že sa podporujú súčasne najmä zaostalé regióny. Ide o typickú činnosť malého a stredného podnikania s možnosťou samozamestnávania, podporuje sa tým stredná vrstva, čím sa štát politicky a ekonomicky stabilizuje. Existuje takisto značný priestor pre tvorbu pracovných miest i v oblasti informatiky ako do dodatočných služieb a stavebníctva. V roku 2003 ministerstvo hospodárstva vo svojej kapitole navrhovalo na rok 2005 sumu 1,057 miliárd korún, v tohtoročnom rozpočte je to však len 737, čo je o 320 miliónov menej. Aj preto tento návrh na vrátanie sa k pôvodným predstavám. Takisto podpora základného výskumu, ale najmä aplikovaného výskumu, by mala byť prioritou. Ochrana spotrebiteľa, ktorá veľmi úzko súvisí s kvalitou služieb a maloobchodu, je ďalšou pomerne zaznávanou oblasťou, na ktorú navrhujem upriamiť pozornosť. Navrhované zmeny je potrebné vykonať v rámci navrhovaných kapitol, príloh a tabuliek a upraviť tak návrh štátneho rozpočtu na rok 2005 a zároveň návrh verejnej správy na roky 2005 až 2007. Ďakujem vám za pozornosť.